Verkiesingshof sê Tlakula moet gaanPansy Tlakula. Foto: eNCA Die verkiesingshof het Woensdag aanbeveel dat Pansy Tlakula, voorsitter van die Onafhanklike Verkiesingskommissie (OVK), uit haar amp verwyder moet word. Regter Lotter Wepener het in ŉ geskrewe uitspraak gesê die hof beveel aan dat ŉ komitee van die Nasionale Vergadering die feite, mening en gevolgtrekkings van die hof moet aanvaar. Hy het gesê die hof het bevind Tlakula is skuldig aan wangedrag wat haar ontslag uit haar amp regverdig. Die hof het Tlakula ondersoek nadat verskeie opposisiepartye ŉ aansoek ingedien het en waarin haar bedanking voor die verkiesing geëis is. Die ondersoek is tot ná die verkiesing uitgestel. Die partye het geëis dat Tlakula bedank, aangesien haar integriteit bevraagteken word. Die Nasionale Tesourie het ŉ forensiese ondersoek van stapel gestuur oor die aanskaffing van die OVK se Riverside-kantoorparkgebou in Centurion, Pretoria. Die ondersoek het bevind die proses was nie regverdig, deursigtig of koste-doeltreffend nie. Die ondersoek het ook bevind dat Tlakula nie leiding gegee het of verskeie persone formeel in kennis gestel het wat van hulle in die proses verwag word nie. Tlakula het volgehou dat sy nie in die verslag van korrupsie beskuldig is nie. Die Tesourie het die ondersoek versoek ná ŉ aanbeveling deur die Openbare Beskermer in haar eie verslag oor die kwessie wat in Augustus 2013 vrygestel is. – SAPA